《和韩宗弼暴雨〈次韵〉》
宋代·苏辙

执热卧北窗，淋漓汗流注。
蛟龙遁水府，谁起叩天户。
偶然终日风，振扰北山雾。
崩腾转相轧，变化不容睹。
雷声运车毂，雨点倾豆黍。
逡巡溜河汉，指顾才笑语。
破屋少干床，茅苫固难御。
出门泥没足，此厄比邻溥。
苟令终岁熟，敢有今日怒。
晚照上东轩，清风袭虚庑。
微生免荷锄，但喜脱烦暑。
农父更事多，缺塘已增土。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。